**Informatīvais ziņojums**

**par neformālo Eiropas Savienības kultūras ministru sanāksmi**

**2019. gada 16. aprīlī**

Š.g. 16. aprīlī Bukarestē, Rumānijā, notiks Eiropas Savienības (turpmāk – ES) kultūras ministru neformālā sanāksme.

2017. gada decembra Eiropadomes secinājumos[[1]](#footnote-1) – valstu vadītāji uzsvēra: “Lai vienotu eiropiešus un veidotu mūsu kopīgo nākotni, liela nozīme ir mūsu politikas sociālajai, izglītības un kultūras dimensijai. Saskaņā ar Līgumiem par šīm jomām joprojām primāri atbild dalībvalstis, bet daudz ko var sasniegt, strādājot kopā un vienlaikus pilnībā ievērojot subsidiaritātes un proporcionalitātes principus”.

Kultūrai blakus citām politikas jomām ir būtiska loma, lai veidotu iekļaujošu un saliedētu sabiedrību un lai veicinātu Eiropas konkurētspēju. Lai arī šajā politikas jomā ES ir papildinoša un atbalstoša loma, laika gaitā vairākas starpvaldību iniciatīvas ir kļuvušas par ES līmenī koordinētiem pasākumiem un to panākumi uzsver ES līmeņa darbību pievienoto vērtību.

Balstoties uz iepriekš minēto, Rumānijas prezidentūra ministru diskusijām virza divas tēmas: (1) Kultūras un radošās nozares finansēšana un inovāciju potenciāls; un (2) Pagātnes mācības, veidojot nākotni: Eiropas kultūras mantojums uzmanības centrā.

Diskusiju mērķis ir sniegt stratēģiskas vadlīnijas turpmākajam periodam, balstoties uz jau sasniegto ES līmenī un definējot jaunas iniciatīvas, kas koncentrētos uz galvenajiem izaicinājumiem, vienlaikus, atjaunojot Eiropas pilsoņu uzticību Eiropas projektam. Ministru sanāksmē tiks pieņemta arī Bukarestes deklarācija “Kultūras loma, veidojot Eiropas nākotni”, kas ir juridiski nesaistošs dokuments un uzskaita pasākumus, kuros dalībvalstis turpinās kopīgos centienus, lai stiprinātu kultūras un radošo nozari un sadarbību kultūras mantojuma jomā.

**Kultūras un radošā sektora finansēšana un inovāciju potenciāls**

Kā norādīts Rumānijas prezidentūras diskusiju materiālā - kultūras un radošās nozares ir viens no Eiropas galvenajiem aktīviem. Šīs nozares pārstāv tirgu ar aptuveni 7 miljoniem nodarbināto, 2,5 miljoniem uzņēmumu un veido ap 4,2% no Eiropas IKP.

Kultūras un radošajam nozarēm ir augsts izaugsmes potenciāls, tas rada pozitīvu pārneses efektu[[2]](#footnote-2) plašākā sociālajā kontekstā. Līdz ar to, lai palielinātu Eiropas konkurētspēju un veicinātu inovācijas, Eiropai ir jāizmanto savas radošās un kultūras vērtības.

Digitālā attīstība pēdējos gados ir nozīmīgi mainījusi kultūras darbu radīšanas, ražošanas, izplatīšanas, pārvaldības un novērtēšanas procesu. Šī iemesla dēļ dalībvalstu un Eiropas Komisijas kopīgie centieni būtu jāpastiprina, lai celtu kultūras radītāju un profesionāļu konkurētspēju, palīdzot tiem attīstīt jaunus uzņēmējdarbības modeļus un iniciatīvas, kas savukārt sekmētu kultūras un radošo industriju attīstību un piesaistītu plašākas sabiedrības uzmanību to sniegtajiem pakalpojumiem un izstrādātajiem produktiem.

Atsaucoties uz ES līderu Romas deklarāciju[[3]](#footnote-3), Gēteborgas samitu un 2017. gada decembra Eiropadomes secinājumiem, kuros Eiropas Komisija, Padome un dalībvalstis ir aicinātas izskatīt iespējamos pasākumus, lai izstrādātu juridisku un finansiālu satvara nosacījumus kultūras un radošo industriju attīstībai, ir ārkārtīgi svarīgi ņemt vērā kultūras un radošās nozares, veidojot Eiropas nākotni.

Vairākos ES Padomes dokumentus, tostarp Kultūras darba plānā 2019.-2022. gadam[[4]](#footnote-4) un Latvijas prezidentūras laikā apstiprinātājos Padomes secinājumos[[5]](#footnote-5) par kultūras un radošo nozaru pārneses efektu – inovāciju, ekonomikas ilgtspējas un sociālās iekļaušanas veicināšanai, kā arī vairāku dalībvalstu ekspertu ziņojumos[[6]](#footnote-6), tiek atzīta kultūras un radošās nozares būtiskā loma. Rumānijas prezidentūra uzskata, ka ir pienācis laiks veikt izvērtējumu par paveikto, lai definētu turpmākos pasākumus.

Kultūras un radošais sektors joprojām saskaras ar vairākiem izaicinājumiem. Nozares profesionāļiem trūkst uzņēmējdarbības prasmju, finanšu institūcijām (piemēram, bankām, kas izsniedz aizdevumus un kredītus) ir vājas zināšanas un izpratne par kultūras nozares specifiku, bet politikas veidotāji pārāk maz uzmanības pievērš radošajai uzņēmējdarbībai un par sektoru trūkst statistikas datu. Turklāt netiek atbilstoši novērtētas intelektuālā īpašuma tiesības, kas ir īpaši nozīmīgi, lai pilnvērtīgi izmantotu kultūras un radošo nozaru potenciālu. Radošumu kā nemateriālu aktīvu joprojām ir grūti novērtēt naudas izteiksmē. Intelektuālā īpašuma tiesības ir visu kultūras un radošās nozares vērtību ķēdes pamatā, bet, iztrūkstot novērtēšanas metodēm, tiek traucēta finansējuma pieejamība inovatīviem projektiem. Vienlaikus intelektuālā īpašuma tiesības digitālajā laikmetā saskaras ar vairākiem izaicinājumiem, kas pamato nepieciešamību modernizēt pastāvošo tiesisko regulējumu.

ES līmenī jau veikti vairāki būtiski pasākumi attiecībā uz autortiesībām, kas ir īpaši svarīgi, lai nodrošinātu, ka Eiropas kultūras un radošās nozares turpina uzplaukt. Tuvākajā laikā spēkā stāsies *direktīva par Autortiesībām Digitālajā vienotajā tirgū*, kas paredz modernizētus noteikumus, kas piemēroti digitālajam laikmetam un nodrošina līdzsvarotu pieeju, sniedzot patiesu labumu visai kultūras nozarei un interneta lietotājiem. Dalībvalstīm direktīvu būs jātransponē nacionālajā likumdošanā 24 mēnešu laikā.

Papildus Eiropas autoriem tiek sniegtas jaunas iespējas, jo pārskatītā *Audiovizuālo mediju pakalpojuma direktīva[[7]](#footnote-7)* sekmē Eiropas darbu atpazīstamību, veicinot plašāku un daudzveidīgāku kultūras satura piedāvājumu Eiropas pilsoņiem.

Lai risinātu grūtības, kas saistītas ar piekļuvi finansējumam, saskaņā ar programmu “Radošā Eiropa” 2016. gadā savu darbību uzsāka Eiropas garantiju fonds, kura darbība ir īpaši vērsta uz kultūras un radošajām nozarēm. Plānots, ka šis finanšu instruments ar kopējo budžetu 251 miljons EUR palīdzēs mobilizēt un piesaistīt finansējumu vairāk nekā 2 miljardu EUR apmērā, kas nozīmētu, ka katrs ieguldītais EURradīs aptuveni astoņu EUR papildu finansējumu.

No 2021. gada šo politikas mērķi turpinās īstenot, izmantojot *InvestEU* fondu (kas specifiski nav paredzēts kultūras un radošajai nozarei). Tas turpinās palīdzēs mobilizēt un piesaistīt privātās un publiskās investīcijas ES, tādejādi risinot tirgus nepilnības un investīciju trūkumu, kas kavē izaugsmi.

Pēdējos gados ievērojums progress ir panākts, lai nodrošinātu darba spējīgu ekosistēmu, kurā kultūras un radošās nozares var attīstīt stabilus uzņēmumus un izvērst to izaugsmes potenciālu.

Tomēr tuvākajā nākotnē varētu vēl paredzēt vairākus pasākumus, kas prasītu kopīgus centienus no dalībvalstu un ES institūciju puses, tostarp pasākumus, lai:

* labāk ņemtu vērā kultūras un radošās nozares, tostarp mikrouzņēmumu, specifiskās iezīmes;
* iedrošinātu inovatīvo finanšu instrumentu plašāku izmantošanu (aizdevumu iespējas, kapitāla ieguldījumi, akselerācijas programmas jaunuzņēmumiem, vaučeru shēmas, kolektīvais finansējums jeb *crowdfunding*);
* sekmētu starpnozaru partnerību, atzīstot inovācijas kultūras un radošajās nozarēs par vietējās un reģionālās attīstības virzītājspēku;
* veicinātu izpratni par to, kā uz lietotājiem orientētas inovācijas un kopradīšana (*co-creation*) sniedz uzņēmumiem un to klientiem pievienoto vērtību;
* pastiprinātu centienus, lai nodrošinātu nemateriālo aktīvu (tostarp intelektuālā īpašuma tiesību) vērtību un nozīmi ar mērķi palielināt piekļuvi finansējumam.

Ņemot vērā augstāk izklāstīto, **ministri ir aicināti sniegt atbildes uz šādiem jautājumiem:**

1. Eiropas līmenī jau gūti panākumi, lai palīdzētu kultūras un radošās nozares attīstībai, t.sk. no intelektuālā īpašuma perspektīvas. Kādi ir nākamie soļi ES līmenī, lai atklātu šīs nozares potenciālu?
2. Kādi pasākumi būtu jāveic, lai uzlabotu radošā sektora uzņēmējdarbības un inovāciju potenciālu?
3. Kā nodrošināt ilgtspējīgu finansējumu kultūras un radošajām nozarēm?
4. Kā caur kultūras politiku varētu stiprināt kultūras un radošās nozares attīstību nacionālā līmenī?

**Latvijas viedoklis**

Atbalstām iniciatīvu izvērtēt (t.s. “*stock-taking exercise*”) Latvijas prezidentūras laikā izstrādāto un apstiprināto Padomes secinājumu par kultūras un radošo nozaru pārneses efektu – inovāciju, ekonomikas ilgtspējas un sociālās iekļaušanas veicināšanai īstenošanu, lai kopīgi apzinātu dalībvalstu un Eiropas Komisijas veiktos pasākumus kultūras un radošo nozaru potenciāla atklāšanā un lai identificētu turpmākos nepieciešamos pasākumus ES līmenī.

Svarīgi, lai diskusijās par ES stratēģiju pēc 2020. gada un kontekstā ar ANO Ilgtspējīgas attīstības mērķu pārskatīšanu, kultūras un radošās nozares un to radītais pārneses efekts uz citām ekonomikas nozarēm, ilgtspējīgu attīstību un uz sabiedrību kopumā tiktu adekvāti atspoguļots. ES līmenī svarīgi identificēt tos pasākumus, kuros kultūras un radošā nozare varētu sniegt visievērojamāko ieguldījumu ES kopējo mērķu sasniegšanā. Vienlaikus šajās diskusijās nevar piemirst, ka kultūras un radošās nozares ir gan kultūras, gan ekonomiskās vērtības avots (‘*intrinsic value of cultural and creative sectors*’).

Latvija uzskata, ka, lai uzlabotu radošā sektora uzņēmējdarbības un inovāciju potenciālu, jāturpina sekmēt starpnozaru sadarbība dalībvalstu un ES līmenī. Jāveicina izpratne par radošo nozaru specifiku un pienesumu tautsaimniecībā, radot produktus un pakalpojumus ar augstāku pievienoto vērtību. Arī politikas plānošanas dokumentu izstrādē aktīvāk jāpiemēro starpnozaru pieeja. Kultūras un radošās nozares ieguvumi būtu labāk jāatspoguļo izglītības, labklājības, ekonomikas, reģionālās un lauku attīstības stratēģijās vai rīcības plānos. Starpnozaru sadarbības rezultātā attīstāmi radošo uzņēmējdarbību stimulējoši atbalsta instrumenti, izmantojot arī līdz šim gūto pieredzi, piemēram, Radošo industriju biznesa inkubatora darbā, kā arī nodrošinot un attīstot inovācijas un uzņēmējdarbību sekmējošu vidi – radošos kvartālus, habus, prototipēšanas laboratorijas, kopdares vietas.

Vēl viens nozīmīgs inovāciju veicinošs faktors ir dizaina prasmes un tā pievienotā vērtība produktiem un pakalpojumiem visdažādākajās dzīves jomās. Dizains izmanto radošumu, lai atrisinātu problēmas, izaicinātu domāšanu un padarītu dzīvi labāku. Dizainam piemīt horizontāla ietekmes daba, izmantojot to kā stratēģisku rīku, tiek vairota ekonomikas izaugsme, kā arī sociālā labbūtība.

Ilgtspējīgs finansējums ir viens no svarīgākajiem faktoriem, kas varētu palīdzēt kultūras un radošajām nozarēm sasniegt savu potenciālu. Latvija atzīst, ka pēdējos gados ir paveikts nozīmīgs darbs, lai politikas veidotāju vidū un ES līmeņa dokumentos, t.sk., Eiropadomes secinājumos, nostiprinātu izpratni par kultūras un radošo nozari kā būtisku Eiropas sabiedrības un ekonomikas sastāvdaļu, izaugsmes, darbavietu, pārticības un inovāciju avotu. Vienlaikus praktiskā līmenī dalībvalstis joprojām saskaras ar pretestību, proti, Eiropas Reģionālās attīstības fonda regulas priekšlikumā Eiropas Komisija sākotnēji sašaurināja iespējas īstenot projektus kultūras jomā, attiecinot atbalstu tikai uz kultūras mantojuma projektiem. Finansējuma ierobežošana kultūrai ir prakse, kas tiek īstenota jau vairākus gadus un kultūras ministriem katru periodu ir jācīnās, lai kultūra tiktu adekvāti atspoguļota un saņemtu struktūrfondu atbalstu. Struktūrfondi ir veicinājuši milzīgu attīstības lēcienu, veicinot jaunu darba vietu radīšanu, pakalpojumu tirgus izaugsmi, sekmējis tūristu plūsmas pieaugumu, kā arī lielāku līdzdalību kultūrā u.c.

Kamēr kultūra un radošās nozares tiks skatīta atrauti no citām politikas jomām un kamēr ekonomikas un finanšu nozares nepārvarēs “*silo*” domāšanu, dalībvalstis turpinās saskarties ar grūtībām kultūras un radošās nozares finansēšanā. Tāpēc jaunajā ES daudzgadu budžeta periodā jāveido kultūras un radošo nozaru izaugsmei pielāgota politika, kas sekmētu dalībvalstu daudzveidīgu iesaisti Eiropas kopējās kultūras telpas saglabāšanā un attīstībā.

Tāpat jāturpina attīstīt jaunus finanšu instrumentus, kas būtu pielāgoti kultūras un radošo nozaru specifikai un vajadzībām. Vienlaikus jāturpina celt kultūras profesionāļu kapacitāte un zināšanas, lai tie spētu apgūt šos jaunos finanšu mehānismus.

Lai stiprinātu kultūras un radošā sektora ilgtspēju nacionālā līmenī, Kultūras ministrija šogad ir uzsākusi izstrādāt jaunās kultūrpolitikas pamatnostādnes (2021-2027). Pamatnostādņu izstrādē ministrija balstās līdz šim veiktos pētījumos, tai skaitā, pētījumā par kultūras patēriņu un līdzdalību[[8]](#footnote-8). Jaunajā vidēja termiņa kultūrpolitikas plānošanas dokumentā paredzēts akcentēt auditorijas attīstības iespējas, aptverot maksimāli plašu kultūras patērētāju un veidotāju loku un pievēršot uzmanību dažādu sabiedrības grupu vajadzību specifikai, īpaši aplūkojot, piemēram, bērnu un jauniešu kultūras patēriņu, kultūras dzīves iespējas diasporā, digitālā kultūras patēriņa tendences un citus apakšvirzienus.

**Pagātnes mācības, veidojot nākotni: Eiropas kultūras mantojums uzmanības centrā**

2017. gada decembra Eiropadomes secinājumos valstu līderi atzina, ka Eiropas kultūras mantojuma gadam ir būtiska loma, lai “vairotu izpratni par to, cik svarīga ir kultūra un kultūras mantojums sociālajā un ekonomikas ziņā”.

2018. gadā, lai atzīmētu Eiropas kultūras mantojuma gadu, tika organizēti vairāk nekā 18 000 pasākumi, sasniedzot 10 miljonus iedzīvotāju visā ES. Politikas veidotāji un eksperti atzīst, ka Eiropas kultūras mantojuma gads tika aizvadīts ļoti veiksmīgi.

Eiropas kultūras mantojuma gads ir palielinājis izpratni par Eiropas kultūras mantojumu, palīdzējis nostiprināt ES dalībvalstu apņemšanās mantojuma jomā, kā arī rosinājis diskusijas par veidiem, kā izmantot šī tematiskā gada rezultātus turpmāk.

Balstoties uz pozitīvajiem rezultātiem un rezonansi sabiedrībā, Eiropas Komisija izstrādāja Eiropas ietvaru rīcībai kultūras mantojuma jomā, lai noteiktu kopīgu virzienu ar mantojumu saistītām darbībām Eiropas līmenī, galvenokārt ES politikās un programmās.

Eiropas Komisijas dokuments ir veidots, balstoties uz pieciem galvenajiem principiem, ņemot vērā, ka kultūras mantojuma materiālā, nemateriālā un digitālā dimensija jāizprot holistiskā veidā un tā ir jāintegrē dažādās ES politikās, izmantojot uz pierādījumiem balstītu lēmumu pieņemšanu un ieinteresēto pušu sadarbību pārvaldē.

Šie pieci pīlāri ir:

* kultūras mantojums iekļaujošai Eiropai: līdzdalība un pieejamība visiem;
* kultūras mantojums ilgtspējīgai Eiropai: gudri risinājumi vienotai un ilgtspējīgai nākotnei;
* kultūras mantojums noturīgai Eiropai: apdraudētā mantojuma aizsardzība;
* kultūras mantojums inovatīvai Eiropai: zināšanu un pētniecības mobilizēšana;
* kultūras mantojums stiprākai globālai partnerībai: starptautiskās sadarbības stiprināšana.

Saistībā ar šo Eiropas ietvaru kopīgai rīcībai 2019. gadā paredzēts izveidot platformu konsultācijām – Kultūras mantojuma forumu. Šī platforma nodrošinās dažādu dalībnieku (Eiropas iestāžu, ES dalībvalstu kultūras mantojuma institūciju pārstāvju, dažādu Eiropas kultūras mantojuma sadarbības tīklu un starptautisko organizāciju) iesaistīšanos diskusijās, apmainīšanos ar idejām un labāko praksi. Foruma pirmā sanāksme plānota 2019. gada septembrī.

Eiropas kultūras mantojuma gads bez šaubām ir kalpojis kā iedvesmas avots darbībām, kas veiktas nacionālā līmenī. To atspoguļo dalībvalstu kultūras stratēģijas, kas balstītas uz sinerģiju starp dažādām jomām, politikām un institūcijām, kā arī jauniešu iesaistīšanu mantojuma pasākumos. Dalībvalstis jau ir rosinājušas vairākus pasākumus, lai labāk izmantotu kultūras mantojuma sniegtās iespējas:

* balstoties uz gūto pieredzi, izstrādāt vai atjaunot stratēģiskos dokumentus nacionālā līmenī (kultūras un kultūras mantojuma stratēģijas, rīcības plāni);
* ņemt vērā kultūras mantojumu visās nozarēs arī praksē, izveidojot starpministriju sadarbību un iekļaujot kultūras mantojumu teritorijas attīstības plānošanā, kā arī ilgtspējīgā vides pārvaldībā;
* veicināt ilgtspējīgu kultūras tūrismu un atbalstīt vietējo un reģionālo kultūras mantojumu, atjaunojot lauku un pilsētu teritorijas;
* veidojot nacionālo kultūras mantojuma politiku, kā galveno mērķi izvirzīt cilvēka dzīves kvalitāti, kā arī nodrošināt līdzdalību kultūras mantojuma pārvaldībā, sasniedzot pēc iespējas plašāku sabiedrības daļu;
* palielināt digitālo piekļuvi kultūras mantojuma resursiem un uzlabot kultūra mantojuma speciālistu prasmes, apmācot viņus par modernākajām konservācijas metodēm, digitalizāciju, autortiesību aizsardzību utt.;
* integrēt kultūras mantojumu likumdošanā un ņemt vērā likumprojektu izstrādē.

Atskatoties uz Eiropas kultūras mantojuma gadā sasniegtajiem rezultātiem un pieredzi, kā arī ar pārliecību, ka kultūras mantojumu jāturpina labāk integrēt citās politikas jomās, Rumānijas prezidentūra **aicina ministrus izteikties par šādiem jautājumiem:**

1. Kādas ir galvenās kultūras mantojuma politikas prioritātes nacionālā līmenī turpmākajiem gadiem pēc Eiropas kultūras mantojuma gada?
2. Balstoties uz Eiropas ietvaru rīcībai kultūras mantojuma jomā, kā varētu stiprināt Eiropas sadarbību kultūras mantojuma jomā?

**Latvijas viedoklis**

Eiropas Kultūras mantojuma gads ir demonstrējis, ka gan nacionālā, gan starptautiskā līmenī kultūras mantojuma nozarē ir noslēdzies nozīmīgs posms un pienācis laiks pārmaiņām, kas arī nosaka Latvijas kultūras mantojuma nozares prioritātes tuvākajiem gadiem.

Jau savā stratēģijā darbam 2017.-2019. gadā Nacionālā kultūras mantojuma pārvalde definēja, ka nepieciešams uzticēties tiem, kam ir pieredze un zināšanas un kas atrodas vistuvāk piemineklim, vairāk uzmanības veltot padomiem un konsultācijām, un kultūras mantojuma darbā iesaistot pēc iespējas plašāku sabiedrības daļu. Uzmanība jākoncentrē nozīmīgākā mantojuma kvalitatīvai saglabāšanai.

2018. gads bija laiks pārmaiņu uzsākšanai, kad tika pieņemti grozījumi likumā Par kultūras pieminekļu aizsardzību, Latvija pievienojās UNESCO 1970. gada[[9]](#footnote-9) un UNIDROIT 1995. gada[[10]](#footnote-10) konvencijām, Valsts kultūras pieminekļu aizsardzības inspekcija tika pārveidota par Nacionālo kultūras mantojuma pārvaldi, uzsāktas diskusijas par mūsdienās radītā kultūras mantojuma aizsardzības nepieciešamību, panākta pārliecība par nepieciešamību Latvijai pievienoties Eiropas Padomes Eiropas Kultūras ceļiem, kā arī pirmo reizi valsts vēsturē īstenota īpaša finansiālā atbalsta programma sakrālā mantojuma saglabāšanai. Latvija rosināja starptautisku diskusiju par pārmaiņu nepieciešamību kultūras mantojuma saglabāšanas sistēmās, 2018. gada 4. oktobrī sarīkojot starptautisku konferenci “Kultūras mantojuma aizsardzība nākotnei” un pieņemot kopīgu rezolūciju[[11]](#footnote-11).

Eiropas Kultūras mantojuma gada laikā uzsāktais ir radījis spēcīgu pamatu tuvākā laika prioritātēm, kuru vidū ir:

* valsts aizsargājamo kultūras pieminekļu saraksta inventarizācija un pārkārtošana;
* mākslas un antikvāro priekšmetu aprites jautājumu sakārtošana;
* atbalsts, konsultācijas, padomi, komunikācija (īpaši iesaistot bērnus un jauniešus) un atvērts dialogs;
* kultūras mantojuma, mūsdienu arhitektūras un dizaina kvalitatīvs dialogs;
* kultūras mantojuma informācijas sistēma un mūsdienīgas metodes kultūras pieminekļu izpētē/fiksēšanā;
* zinātniskās pētniecības nozīmes stiprināšana.

Latvija ar gandarījumu atzīst, ka Latvijas prezidentūras ES Padomē laikā uzsāktā diskusija par kvalitātes principiem kultūras mantojumā ir guvusi nozīmīgu ievērību gan kā viena no Eiropas Komisijas Eiropas Kultūras mantojuma gada iniciatīvām, gan kā Rumānijas prezidentūras kultūras mantojuma konferences tēma.

Kultūras mantojuma saglabāšanā vairāk jāizmanto starpdisciplinārs skatījums, kas dod daudz plašāku priekšstatu par vietas attīstību nekā tikai specifiskās nozares redzējums. Tādēļ, plānojot nākamā perioda starptautisko finansējumu, Latvija meklēs iespējas ieviest Kultūras mantojuma gada laikā definētos principus (ES Padomes 23.05.2018. secinājumi), proti, kultūras mantojumu kā stratēģisko mērķi iekļaut dažādu nozaru programmās, kā arī ņemt vērā Kultūras mantojuma gada laikā izstrādātos kvalitātes principus to ES finansēto projektu ieviešanai, kas skar vai var skart kultūras mantojumu.

Latvija augstu vērtē Eiropas Komisijas iniciatīvu, radot Eiropas rīcības plānu kultūras mantojumam, tā turpinot Eiropas kultūras mantojuma gadā uzsāktās iniciatīvas un risinot konkrētus kultūras mantojuma saglabāšanas jautājumus.

Eiropas Kultūras mantojuma gads ir plaši pavēris daudzas durvis, pacēlis kultūras mantojumu vēl neredzētos uzmanības augstumus, tādēļ ir jādara viss, lai piešķirtā uzmanība nezustu un tiktu pienācīgi izmantota. Tomēr tas iespējams tikai situācijā, ja tiek stiprināta visu iesaistīto kapacitāte – attīstīta izpratne un zināšanas ikvienam, kas savā darbā ikdienā saskaras ar kultūras mantojumu, un stiprināta nacionālo kultūras mantojuma institūciju kapacitāte, lai sniegtu spēcīgu un kvalitatīvu atbalstu.

Svarīgi būtu pilnvērtīgi izmantot esošos sadarbības tīklus (piemēram, Eiropas Kultūras mantojuma direktoru forumu, Eiropas Arheologu konsīliju, ES sadarbības grupu “ES un kultūras mantojums”, Eiropas Kultūras mantojuma dienu koordinatoru tīklu, Eiropas Mantojuma zīmes koordinatorus, kā arī sadarbību Eiropas Padomes ietvaros, piemēram, Stratēģijas 21 un Faro konvencijas ieviešanā). Šāda sadarbība sniedz iespēju veidot pieredzes un zināšanu apmaiņu, kā arī iepazīt un diskutēt par veikto kultūras mantojumu pētījumu nozīmi un ietekmi uz cilvēku ikdienas dzīvi un globālajiem procesiem (t.sk. klimata pārmaiņām, nabadzības apkarošanu). Labās prakses piemēru izplatīšana ir nozīmīgs instruments, lai pēc iespējas efektīvāk izmantotu rīcības plānā noteiktās aktivitātes. Eiropas Padomes līdzfinansētais triju Baltijas valstu veiksmīgais projekts “Apciemojot kaimiņus”[[12]](#footnote-12) - 2018. gadā pierādīja šādas zināšanu un labās prakses apmaiņas nepieciešamību.

Atzinīgi vērtējama ir Komisijas iecere veidot Eiropas Kultūras mantojuma foruma ekspertu grupu minēto mērķu īstenošanai. Forums iecerēts kā platforma informācijas apmaiņai un komunikācijai ar Eiropas Komisiju. Ekspertiem tiks nodrošināta iespēja sniegt viedokli par Eiropas Komisijas aktivitāšu plāna kultūras mantojumam ieviešanas uzraudzību, kā arī apmainīties ar pieredzi un labāko praksi.

Vienlaikus jāuzsver, ka viens no iedarbīgākajiem instrumentiem sadarbības stiprināšanā kultūras mantojuma jomā ir starptautiskā finansējuma pieejamība kultūras mantojuma nozarē iesaistītajiem.

Ļoti svarīga ir plašas un skaidras informācijas pieejamība un aprite, nodrošinot ieinteresētajiem pieeju gan informācijai par iniciatīvām un to rezultātiem, gan arī par atbalsta iespējām pašiem realizēt savas iniciatīvas.

**Latvijas delegācija:**

Delegācijas vadītāja: **Zane Vāgnere**, valsts sekretāra vietniece starptautisko lietu, integrācijas un mediju jautājumos

Delegācijas dalībnieks: **Anete Kurzemniece**, Kultūras ministrijas nozares padomniece Latvijas Republikas pastāvīgajā pārstāvniecībā ES.

# 

Kultūras ministre D. Melbārde

Vīza: Valsts sekretāre D.Vilsone

Braslava 67330278

[Mara.Braslava@km.gov.lv](mailto:Mara.Braslava@km.gov.lv)

1. <https://www.consilium.europa.eu/media/32218/14-final-conclusions-rev1-lv.pdf> [↑](#footnote-ref-1)
2. Pārnesi starp kultūras un radošajām nozarēm un citām nozarēm var uztvert kā procesu, kurā kultūras un radošajām nozarēm raksturīgās zināšanas un prasmes saplūst ar citu nozaru zināšanām un prasmēm, lai radītu inovatīvus un gudrus risinājumus problēmām, ar kurām saskaras mūsdienu sabiedrība [↑](#footnote-ref-2)
3. <https://www.consilium.europa.eu/en/press/press-releases/2017/03/25/rome-declaration/> [↑](#footnote-ref-3)
4. <https://eur-lex.europa.eu/legal-content/LV/TXT/PDF/?uri=CELEX:52018XG1221(01)&from=EN> [↑](#footnote-ref-4)
5. <https://eur-lex.europa.eu/legal-content/LV/TXT/PDF/?uri=CELEX:52015XG0527(03)&from=EN> [↑](#footnote-ref-5)
6. “Developing entrepreneurial and innovation potential of the cultural and creative sectors” <https://cultureactioneurope.org/files/2016/07/VoC-Cultural-and-Creative-Sectors-Executive_Working-Document_2016.07.11.pdf> [↑](#footnote-ref-6)
7. <https://eur-lex.europa.eu/eli/dir/2018/1808/oj> [↑](#footnote-ref-7)
8. <https://www.km.gov.lv/uploads/ckeditor/files/kultura_timekli/petijumi/LKA%20ZPC_Kult%C5%ABras%20pat%C4%93ri%C5%86%C5%A1%20un%20l%C4%ABdzdal%C4%ABba%202018.pdf> [↑](#footnote-ref-8)
9. UNESCO Konvencija, kas parakstīta Parīzē 1970. gadā, saturiski ir unikāls starptautisks dokuments, kas veido pamata regulējumu kustamā kultūras mantojuma aprites aizsardzībai visā pasaulē ar mērķi aizsargāt valstu kultūras īpašumu pret zādzībām un laupīšanu, vienlaikus paredzot šādu kultūras vērtību restitūcijas iespējas.  [↑](#footnote-ref-9)
10. UNIDROIT Konvencija, kurai pievienojušās 39 dalībvalstis, no kurām 16 ir ES dalībvalstis, ir otrais nozīmīgākais starptautiskais līgums nelikumīgas kultūras priekšmetu aprites ierobežošanai pēc UNESCO Konvencijas. Tajā noteikts regulējums nelikumīgos arheoloģiskos izrakumos iegūtu kultūras priekšmetu vai likumīgos izrakumos iegūtu, bet nelikumīgi paturētu kultūras priekšmetu (UNIDROIT Konvencijas izpratnē – zagtu kultūras priekšmetu) restitūcijas iespējai, kā arī likumīgi izvestu, bet noteiktajā termiņā neatgrieztu kultūras priekšmetu atgriešanas iespējai. [↑](#footnote-ref-10)
11. <https://mantojums.lv/media/uploads/dokumenti/izdevumi/kulturas_mantojuma_aizsardziba_nakotnei_web.pdf> [↑](#footnote-ref-11)
12. Projekta “Apciemojot kaimiņus” ietvaros no 20. līdz 23. augustam norisinājās arī trīs aktuālām kultūras mantojuma saglabāšanas tēmām veltīti semināri: “Mantojuma saglabāšana sarūkošos reģionos” Viljandi, “No apdraudējuma līdz veiksmes stāstam” Rundāles pilī un “Izaicinājumi un veiksmes stāsti arheoloģiskā mantojuma saglabāšanā” Ķērnaves Arheoloģiskajā muzejā.

    Projekta ietvaros Igaunijas Nacionālā kultūras mantojuma pārvalde, Latvijas Nacionālā kultūras mantojuma pārvalde un Lietuvas Kultūras ministrijas Kultūras mantojuma departaments kopīgi sagatavoja arī publikāciju – ceļvedi "Apciemojot kaimiņus". Ceļvedis angļu, igauņu, latviešu un lietuviešu valodās aicina iepazīt 33 vietas no kas nozīmīgas katras valsts un reģiona vēsturē. Minētā grāmata nosūtīta visām Latvijas bibliotēkām, kā arī pieejama tiešsaistē. [↑](#footnote-ref-12)